खूंटी : आदिवासी सेना की निगरानी में अड़की के तीन गांवों में पत्थलगड़ी आज, बाइक्स से करेंगे मूवमेंट

खूंटी (झारखंड). आदिवासी महासभा द्वारा बैंक ऑफ ग्रामसभा के शिलान्यास के बाद जिले में पत्थलगड़ी करने का सिलसिला अब भी जारी है। पिछले एक साल में खूंटी जिले में 100 से अधिक गांवो में पत्थलगड़ी किया जा चुका है। उसी कड़ी में मंगलवार को जिले के अड़की थाना क्षेत्र के तीन गांव बारूहातू, हेम्ब्रम और कुदीमाड़ी में एक साथ पत्थलगड़ी पारंपरिक तरीके से की गयी। पत्थलगड़ी कार्यक्रम का नेतृत्व जोसेफ उर्फ युसूफ पूर्ति,बलराम समद एवं जोन जुनास तिडू कर रहे थे।

पत्थलगड़ी के बाद की सभा

बारूहातू अड़की थाना से महज आधा किमी दूरी पर है। पत्थलगड़ी समर्थको ने अड़की थाना से महज आधा किमी की दूरी पर बारूहातू गांव में सड़क किनारे पत्थलगड़ी कर ना सिर्फ पुलिस को चुनौती दी बल्कि यही सभा कर पुलिस को बैक फुट में डाल दिया। इतना ही नही बलराम समद, जोन जुनास तिडू समेत कई लोगो ने अड़की चौक स्थित भगवान बिरसा मुंडा की प्रतिमा में माल्यर्पण कर अड़की थाना के ठीक सामने से मोटरसाईकिल जुलूस के शक्ल में सभास्थल पहुंचे। जुलूस में शामिल लोग पारंपरिक हथियार और आधुनिक तीर कमान लहराते चल रहे थे।

एक बार फिर युसूफ पूर्ति ने सरकार को किया चैलेंज

बारूहातू में आयोजित सभा में पत्थलगड़ी के अगुवा जोसेफ उर्फ युसूफ पूर्ति अपने पुराने अंदाज में एक बार फिर सरकार को ललकारा। उन्होने कहा कि बैंक ऑफ ग्रामसभा का पूरे देश में विस्तार किया जाएगा। इसकी तैयारी चल रही है। उन्होने कहा कि सरकार कहती है कि बैंक खोलना गैरकानूनी है। लेकिन हमारे नजर में कोई गलत नही है। स्वशासन व्यवस्था में जायज है। उन्होने कहा कि मामला जब कोर्ट में जाएगा,सब कुछ दूध का दूध और पानी का पानी हो जाएगा। पूर्ति ने एक रूपये का नोट दिखलाते हुए कहा कि यही भारत सरकार और आदिवासी है। यह आदिवासियों का दस्तावेज भी है। भारत प्राकृतिक देश है, इसी प्रकृति व्यवस्था से पूरा आदिवासी संचालित है। स्टांप पेपर, रेब्न्यू टिकट देख लीजिए सब गुजरात के दादा के निर्देश पर जारी किया गया है। कुछ लोगों को यह समझ में नही आ रहा है। यही वजह है कि वे लोग उल्टा-पुल्टा काम करते हुए एफआईआर कर रहे हैं। उन्होंने कहा कि कोर्ट को तय करना है कि क्या सही और क्या लगत है? उन्होंने कहा कि अंत में यही होगा कि रिजर्व बैंक को जो वित्तिय ग्रांट मिला हुआ है उसे क्लोज कर दिया जाएगा। तब क्या होगा समझ लिजिए। उन्होंने कहा कि ग्रांट क्लोज होते ही रिजर्व बैंक का सारा पैसा कागज का टुकड़ा बन जाएगा। सभा को बलराम समद,जोन जुनास तिडू समेत कई लोगो ने संबोधित करते हुए हक अधिकार की बात कही।

400 बाइक सवार रखे हुए थे निगरानी

जिस वक्त अड़की थाना से महत आधा किमी दूर बारूहातू में सभा चल रही थी,उस वक्त तीन चार सौ बाईक में सवार आदिवासी सेना के लोग पारंपरिक हथियार के साथ पूरे इलाके में निगरानी रखे हुए थे। कई ग्रुप में बंटकर आदिवासी सेना के लोग पूरे दिन इलाके में भ्रमण कर रहे थे। यही वजह है कि आदिवासियों की सभा शांतिपूर्ण ढंग से संपन्न हुई।

तीन जून को पत्थलगड़ी वाले गांव में हुआ था बैंक ऑफ ग्रामसभा का शिलान्यास

बता दें कि पूर्व घोषित कार्यक्रम के तहत तीन जून को को मुरहू ब्लॉक के उदबुरू गांव में 100 हजार करोड़ रुपए की लागत से बनने वाले बैंक आॅफ ग्रामसभा, आदिवासी शिक्षा बोर्ड, स्वास्थ्य और रक्षा बोर्ड के केंद्रीय कार्यालयों का शिलान्यास किया गया था। तीन जून से ही बैंक ने काम करना शुरू कर दिया था। मौके पर शिविर लगा कर करीब 100 लोगों का बैंक अकाउंट्स खोला गया था।

जोसेफ उर्फ यूसुफ पूर्ति ने जारी किया था पासबुक

मौके पर इस आंदोलन के अगुवा जोसेफ उर्फ यूसुफ पूर्ति ने बैंक के पासबुक जारी करते हुए पहले कस्टमर लोबोदा गांव के बिरसा टूटी को पासबुक दिया था और बैंक आॅफ ग्रामसभा के विधिवत संचालन की घोषणा की थी। बाद में उदबुरू में आयोजित सभा को संबाेधित करते हुए जोसेफ पूर्ति ने कहा था कि बैंक खोलकर ग्रामसभा ने कोई गलत काम नहीं किया है। यह आदिवासियों के विकास के लिए है। जब पूछा गया कि इतनी भारी भरकम रकम कहां से तो आयेगी, तो पूर्ति ने कहा कि ट्रायबल सब प्लान से भारत सरकार पैसे देगी। जोसेफ पूर्ति ने कहा कि जनजातीय उप योजना के तहत भारत सरकार इन कार्यों के लिए रकम देगी। उन्होंने कहा कि फिलहाल भारत सरकार के नोट ही चलेंगे, लेकिन वक्त आने पर ग्रामसभा अपनी करेंसी जारी करने पर विचार कर सकती है। यूसुफ पूर्ति ने कहा कि बैंक आॅफ ग्रामसभा उसी तरह काम करेगा, जिस तरह अन्य सरकारी बैंक करते हैं। उन्होंने कहा कि बैंक में रकम जमा करने वालों को ब्याज भी दिया जायेगा और उन्हें ऋण की भी सुविधा दी जायेगी।

क्या है पत्थलगड़ी

पत्थलगड़ी आदिवासी समाज की परंपरा है, जिसके जरिए से गांव का सीमांकन किया जाता है, लेकिन अब इसी की आड़ में गांव के बाहर अवैध ढंग से पत्थलगड़ी की जा रही है। पत्थर पर ग्राम सभा का अधिकार दिलाने वाले भारतीय संविधान के अनुच्छेदों (आर्टिकल) की गलत व्याख्या करते हुए ग्रामीणों को आंदोलन के लिए उकसाया जा रहा है।

इन 4 जिलों में हुई है पत्थलगड़ी

- खूंटी : भंडरा, उलीडीह, उदबरू, झिकिलता, मेराल, रबंगदाग, सुल्हे, सोदाग, हेसेल, ओंडरा, हॉजेद, सरजोमा, जाम्बड़ी दुल्ली, अडकी चलकद, अलौंदी, हेसाहातु।

- गुमला : सरसंग, कोबजा, कोनरा, झीकीरमा, लोंगा, टाटी व कोनबीर।

- सिमडेगा : वरालोइया, लचरागढ़, रामजल, कोलेबिरा, कुरदेग, गड़ियाजोर व हिथम आदि।

- रांची : हुंडरू, जोन्हा, दशम।